Die jaar 2015 is deur die Verenigde Nasies se Voedsel en Landbou-organisasie as die “Jaar van die Grond’’ verklaar. Dit kon nie meer tydig gewees het nie, as ’n mens die huidige droogtetoestande in ag neem wat Suid-Afrika in die gesig staar. Terwyl dit redelik onrusbarend is, kan dit ons dalk effens gerusstel dat dit nie die eerste keer is wat ons die uitdagings wat met droogtetoestande gepaard gaan moet oorkom nie. Charles Darwin het gesê: “Dit is nie die sterkste of die intelligentste wat sal oorleef nie, maar dié wat verandering die beste kan bestuur”.
Dit is moontlik om die impak op grondgesondheid, met betrekking tot droogte en ander omgewingstremmings, beter te verstaan deur hulpmiddels wat die grondbiologiese, -fisiese en ‑chemiese kenmerke meet. Grondgesondheidsaanwysers is ’n samestelling van hierdie kenmerke wat met funksionele grondprosesse verband hou en kan gebruik word om die grondgesondheidstatus, wat deur bestuurspraktyke en klimaatsverandering beïnvloed word, te evalueer (Allen et al., 2011). Hierdie basiese evaluasie van grondgesondheid bevestig die ou, maar relevante, gesegde wat sê, “jy kan nie bestuur wat jy nie meet nie”. Die meet van dié grondgesondheidsaanwysers bied die nodige leiding om strategiese besluite te kan neem oor wat die beste belegging sal wees om te verseker dat risiko op die plaas optimaal bestuur word.
Organiese materiaal en biologie in die grond is die stukrag vir ’n aantal grondfunksies. Die verhoging van die hoeveelheid organiese materiaal lei tot ’n verbeterde grondstruktuur, wat beter waterhouvermoë, laer risiko vir erosie en kompaksie, en ’n algehele verbetering in grondvrugbaarheid veroorsaak.
Hierdie is ’n slegs ’n aantal strategieë om algehele grondeienskappe te verbeter om sodoende te verseker dat water wat deur die natuur beskikbaar gestel word nie verlore gaan nie, en dat voedingstowwe meer beskikbaar word vir die plant. Voorkomende strategieë wat van vroeg af gevolg word kan insette verminder en help om ’n volhoubare produksiestelsel te vestig. Die sleutel tot aanpasbaarheid onder die huidige toestande is om te streef na ’n kennisintensiewe benadering tot boerdery wat tot ’n meer ekonomiese en ekologies bestendige boerdery sal lei.